Θύελλα σε μητρική καρδιά

To Θύελλα σε μητρική καρδιά (Πρωτότυπος τίτλος: Mildred Pierce) είναι Αμερικανικό φιλμ νουάρ του 1945 σε σκηνοθεσία Μάικλ Κερτίζ, με πρωταγωνίστρια τη Τζόαν Κρόφορντ, και σε παραγωγή της Warner Bros. Ήταν η πρώτη ταινία της Κρόφορντ αφότου άφησε την εταιρία παραγωγής Metro-Goldwyn-Mayer και η ταινία που της χάρισε το Όσκαρ Α΄ Γυναικείου Ρόλου, το μοναδικό Όσκαρ της καριέρας της.

Η ταινία βασίζεται στο αστυνομικό μυθιστόρημα του Τζέιμς Μ. Κέιν με τίτλο Μίλντρεντ Πιρς και τη διασκευή του σεναρίου έκαναν οι Ράναλντ Μακ Ντούγκαλ, Γουίλιαμ Φόκνερ και Κάθριν Τέρνεϊ, ενώ παραγωγός της ταινίας ήταν ο Τζέρι Γουόλντ. Η ταινία προτάθηκε για έξι βραβεία Όσκαρ.

 Υπόθεση 


Μετά το διαζύγιο από τον πρώτο της σύζυγο Μπερτ (Μπρους Μπένετ) η Μίλντρεντ Πίρς (Τζόαν Κρόφορντ) μια νοικοκυρά προσπαθεί να αναθρέψει μόνη της τις δυο τους κόρες. Η μεγάλη της κόρη Βίντα (Αν Μπλάιθ) είναι ένα κακομαθημένο και άπληστο πλάσμα που έχει μάθει μόνο να ζητά και η Μίλντρεντ που της έχει αδυναμία δεν της στερεί τίποτα. Αναγκάζεται να δουλέψει προκειμένου να ικανοποιήσει τις παράλογες απαιτήσεις της Βίντα και σιγά σιγά καταφέρνει να αναδειχτεί στον εργασιακό τομέα ως ικανότατη επαγγελματίας. Η Μίλντρεντ είναι πλέον ιδιοκτήτρια μεγάλης αλυσίδας εστιατορίων, όταν η άπληστη και ανικανοποίητη Βίντα προσπαθεί να εξαπατήσει το γόνο μιας καλής οικογενείας προκειμένου να την παντρευτεί. Όταν τα σχέδια της Βίντα ναυαγούν η Μίλντρεντ αναγκάζεται να παντρευτεί ένα γυναικά αριστοκράτη, τον Μόντε Μπέραγκον (Ζάκαρι Σκοτ), για να παρέχει καλύτερη κοινωνική θέση στην κόρη της. Όμως η απληστία της κόρης της και ο καιροσκοπισμός του νέου της συζύγου οδηγούν σε ένα μυστηριώδες έγκλημα.

 Παραγωγή 
Το φιλμ νουάρ αυτό, βασισμένο στο ομώνυμο μυθιστόρημα του Τζέιμς Μ. Κέιν (επίσης υπεύθυνο για το Ο ταχυδρόμος χτυπάει πάντα δυο φορές (The Postman Always Rings Twice) και για το Κολασμένη αγάπη (Double Indemnity) που μεταφέρθηκαν επίσης στη μεγάλη οθόνη), πέρασε από σαράντα κύματα μέχρι να μεταφερθεί στη μεγάλη οθόνη. 8 σεναριογράφοι επιστρατεύτηκαν μέχρι να βρεθεί το κατάλληλο σενάριο, ενώ στο τιμόνι της σκηνοθεσίας βρέθηκε ο Μάικλ Κερτίζ (σκηνοθέτης της ταινίας Καζαμπλάνκα) εφόσον αρχικά απορρίφθηκε ο Βίνσεντ Σέρμαν. Ο Τζακ Γουόρνερ είχε αγοράσει τα δικαιώματα του μυθιστορήματος από τον Κέιν σκεπτόμενος τη Μπέτι Ντέιβις για το ρόλο της Μίλντρεντ. Η Ντέιβις που εκείνη την περίοδο βρισκόταν στο απόγειο της επιτυχίας και θεωρούνταν η πιο ισχυρή γυναίκα στο Χόλυγουντ απέρριψε το ρόλο θεωρώντας τον εαυτό της πολύ νέο για να έχει 17χρονη κόρη. Η Ροζαλίντ Ράσελ επίσης απέρριψε το ρόλο, ενώ η Μπάρμπαρα Στάνγουικ και η Αν Σέρινταν ενδιαφέρθηκαν για εκείνον. Εκείνη την περίοδο η Κρόφορντ είχε μόλις αφήσει την MGM και είχε υπογράψει συμβόλαιο με τη Warner, η καριέρα της βρισκόταν σε κακά χάλια καθώς επί σειρά 4 ετών θεωρούταν Δηλητήριο των ταμείων, οι ταινίες της δεν πουλούσαν πλέον κι είχε περάσει στα αζήτητα. Η Κρόφορντ έδειξε ενδιαφέρον για την ταινία και παρά το γεγονός ότι οι σχέσεις της με τον Μάικλ Κερτίζ δεν ήταν οι καλύτερες, δέχτηκε να περάσει από ακρόαση για το ρόλο τον οποίο και κέρδισε. Η ταινία έγινε μεγάλη εισπρακτική επιτυχία και αναβίωσε την καριέρα της.

 Συγκρίσεις με το μυθιστόρημα 
Παρά το γεγονός ότι ο Τζέιμς Μ. Κέιν έχει χαρακτηριστεί συχνά συγγραφέας του εγκλήματος, το μυθιστόρημα Μίλντρεντ Πιρς αποτέλεσε περισσότερο ψυχολογική μελέτη στα άδυτα της ανθρώπινης ψυχής που συνδύαζε στοιχεία μελοδράματος με στοιχεία από αστυνομικό θρίλερ. Στη διασκευή του σεναρίου προστέθηκε και το έγκλημα του δεύτερου συζύγου της Μίλντρεντ, προκειμένου να επέλθει δραματική κορύφωση. Το μυθιστόρημα καλύπτει μια χρονική περίοδο διάρκειας 9 ετών (από το 1931 μέχρι και το 1940). Το σενάριο της ταινίας περιγράφει όμως τα γεγονότα αυτά σε μια χρονική περίοδο 4 ετών. Έτσι οι χαρακτήρες στην ταινία δε φαίνεται να μεγαλώνουν. Η εμφάνιση τόσο της Μίλντρεντ, όσο και της κόρης της Βίντα, δεν αλλάζει με την πάροδο των χρόνων. Στην ταινία η Μίλντρεντ εμφανίζεται περισσότερο ως αυτοδημιούργητη γυναίκα, η οποία πλουτίζει υπερβολικά, ενώ η Βίντα που στο μυθιστόρημα εμφανίζεται ως ιδιαίτερα ταλαντούχα και πανούργα, στην ταινία δεν εμφανίζει αυτά τα χαρακτηριστικά. Όλες οι αναφορές στην οικονομική ύφεση που ξέσπασε το 1929 και την ποτοαπαγόρευση του 1920 - 1933, που έπαιζαν σημαντικό ρόλο στο μυθιστόρημα, έχουν αφαιρεθεί από την ταινία.

 Υποδοχή 
 Εμπορική πορεία 

Το κόστος παραγωγής του Θύελλα σε μητρική καρδιά κατέληξε στα 1.450.000 δολάρια, το οποίο ήταν στον μέσο όρο των αμερικανικών ταινιών πρώτης τάξης, με την τότε ισοτιμία. Στην εγχώρια αγορά, η ταινία απέφερε το υψηλό ποσό των 3.483.000 δολαρίων. Επιπλέον, προστέθηκαν εισπράξεις 2.155.000 δολαρίων ΗΠΑ στις άλλες χώρες διεθνώς. Οι συνολικές εισπράξεις των 5.638.000 δολαρίων έκαναν το Θύελλα σε μητρική καρδιά όχι μόνο την πιο εμπορικά επιτυχημένη ταινία της Τζόαν Κρόφορντ, αλλά και την ταινία με τις υψηλότερες εισπράξεις ολόκληρης της χρονιάς για την εταιρεία παραγωγής Warner Bros.

 Βραβεία & υποψηφιότητες 

Η ταινία έλαβε έξι υποψηφιότητες για Όσκαρ, χαρίζοντας στην Κρόφορντ το πρώτο και μοναδικό της Όσκαρ. Τη βραδιά της απονομής η Κρόφορντ φοβούμενη πιθανή ήττα επικαλέσθηκε ασθένεια και παρέμεινε σπίτι ακούγοντας τα αποτελέσματα από το ραδιόφωνο. Η νίκη της σηματοδότησε την επιστροφή της στα κινηματογραφικά δρώμενα και μεγάλωσε την έχθρα της με τη Μπέτι Ντέιβις, μια έχθρα που είχε ως αποκορύφωμα την εκτόξευση αρνητικών δηλώσεων μεταξύ τους μετά τη λήξη των γυρισμάτων της ταινίας του 1962 Τι απέγινε η Μπέιμπι Τζέιν; (What Ever Happened To Baby Jane?) και τα όσα συνέβησαν στην τελετή απονομής των Όσκαρ όταν η Ντέιβις έχασε το Όσκαρ και πάγωσε επί τόπου, και η Τζόαν Κρόφορντ αντέδρασε προκλητικά (δείτε αναλυτικά στο σχετικό άρθρο).

Βραβεία Ακαδημίας Κινηματογράφου (Όσκαρ) 
Βράβευση:
 Α’ Γυναικείου Ρόλου – Τζόαν Κρόφορντ

Υποψηφιότητα:
 Καλύτερης Ταινίας – Τζέρι Γουόλντ
 Σκηνοθεσίας – Μάικλ Κερτίζ
 Β’ Γυναικείου Ρόλου – Αν Μπλάιθ
 Β’ Γυναικείου Ρόλου – Ιβ Άρνεν
 Φωτογραφίας - Έρνεστ Χάλερ

 Επανεκτέλεση 
Τον Απρίλιο του 2010, η Κέιτ Γουίνσλετ ξεκίνησε τα γυρίσματα μιας μίνι σειράς 5 επεισοδίων υποδυόμενη τον πρωταγωνιστικό ρόλο, βασισμένη στο μυθιστόρημα του Τζέιμς Μ. Κέιν. Τη σκηνοθεσία ανέλαβε ο Τοντ Χέινς και συμπρωταγωνιστούν οι Γκάι Πιρς και Έβαν Ρέιτσελ Γουντ. Η σειρά ξεκίνησε να προβάλλεται από το αμερικανικό κανάλι HBO στις 27 Μαρτίου 2011 και ολοκληρώθηκε στις 10 Απριλίου 2011.

 Παραπομπές 

 Περαιτέρω ανάγνωση 







 Εξωτερικοί σύνδεσμοι 



Κατηγορία:Αμερικανικές ταινίες της δεκαετίας 1940
Κατηγορία:Ταινίες του 1945
Κατηγορία:Ταινίες παραγωγής Warner Bros.
Κατηγορία:Φιλμ νουάρ
Κατηγορία:Αμερικανικές δραματικές ταινίες
Κατηγορία:Αμερικανικές ασπρόμαυρες ταινίες
Κατηγορία:Αγγλόφωνες ταινίες
Κατηγορία:Ταινίες με μουσική σύνθεση Μαξ Στάινερ
Κατηγορία:Ταινίες σε σκηνοθεσία Μάικλ Κερτίζ
Κατηγορία:Ταινίες σχετικά με σχέσεις μητέρας–κόρης
Κατηγορία:Ταινίες με ηθοποιό που κέρδισε Όσκαρ Α΄ Γυναικείου Ρόλου
Κατηγορία:Ταινίες βασισμένες σε αμερικανικά μυθιστορήματα
Κατηγορία:Ταινίες Εθνικού Μητρώου Κινηματογράφου Ηνωμένων Πολιτειών Αμερικής